ועדת החוקה, חוק ומשפט, כנסת 16, פרוטוקול מספר 488, 2005-05-31 09:00

מיכאל איתן: אני מבקש לפתוח את ישיבת ועדת החוקה, חוק ומשפט ולהתחיל בדיון שלנו.

מיכאל איתן: ראשית כול, אני רוצה שכל הנוכחים יציגו את עצמם.

מיכאל איתן: מי יכול להסביר לנו את המבנה ההיררכי של כל הקבוצות המעורבות בעניין הזה מבחינת המשטרה?

דודי כהן: החל מינואר 2005 משטרת ישראל עשתה שינוי אסטרטגי אידיאולוגי בתפיסת העולם שלה בתחום הפשיעה, החלה ועדת מטה די ארוכה שבה אוחדו שני אגפים – אגף המודיעין ואגף החקירות, כאשר המטרה המרכזית היא, כמובן, התייעלות ואיחוד המשאבים בטיפול בפשיעה בשנים הבאות, 2006 וצפונה.

דודי כהן: שינינו את סדר העדיפות של הארגון וגם את ההחלטה במה הולכים לטפל בשלוש השנים הבאות.

דודי כהן: מופיעים בעיקר נושאי הפשיעה: פשיעה חמורה, אלימות, בעיקר אצל בני נוער, וכמובן נושאים נוספים.

דודי כהן: היום, לאגף יש זרוע מבצעית, זרוע שאמונה על הפעלת הכוח, וזרוע שאחראית על בניין הכוח.

מיכאל איתן: איך זה נקרא?

דודי כהן: אגף לחקירות ולמודיעין – אח"מ.

מיכאל איתן: כמה אגפים יש במשטרה?

דודי כהן: שמונה אגפים, עם האיחוד – שבעה.

דודי כהן: האגף לחקירות ולמודיעין, יש לו זרוע של הפעלת הכוח וזרוע של בניין הכוח.

דודי כהן: לזרוע של הפעלת הכוח יש ת"פ היחידה, ת"פ האגף, ושלוש היחידות הארציות – היחב"ל, היחידה לחקירות בין-לאומיות, יח"א - היחידה לחקירות הונאה, והיחידה לחקירה לעבירות כלכליות.

דודי כהן: זו יחידה חדשה, שהחלה לעבוד ביולי 2004.

מיכאל איתן: יש שלוש יחידות?

דודי כהן: אלה שלוש יחידות ארציות, שהן כפופות פיקודית אלי, לראש האגף.

דודי כהן: זה החלק של הפעלת הכוח.

דודי כהן: מאידך, יש שלוש חטיבות, שאחראיות למעשה על בניין הכוח.

מיכאל איתן: יחב"ל נחשבת יחידה ארצית?

דודי כהן: זו יחידה ארצית.

מיכאל איתן: מה ההבדל בין יחידה ארצית לחטיבה?

דודי כהן: יחידה ארצית היא יחידה שיש לה משימה, יש לה אחריות על תחומי פשיעה.

דודי כהן: לדוגמה, ליחב"ל יש אחריות על פשיעה בין-לאומית, סחר בנשים, פשיעה חמורה וכן הלאה.

דודי כהן: ארגוני פשיעה משתייכים לארגוני פשיעה.

דודי כהן: אין אחריות טריטוריאלית.

דודי כהן: האחריות הטריטוריאלית מוטלת על המחוז, אבל יש לה ליחב"ל אחריות משימתית בביצוע המשימות בתחומי האחריות שלה.

דודי כהן: חטיבה היא חלק מהפעלת הכוח של האגף, ומוצאים שם את חטיבת המודיעין, מה שהיה פעם אגף המודיעין, הוא אמון על כל בניין הכוח ותחום המודיעין במדינת ישראל.

דודי כהן: עדיין זה מודיעין רחב מאוד.

דודי כהן: יש חטיבת הזיהוי הפלילי, שיש חטיבה אחת כזאת במדינת ישראל.

דודי כהן: כבודו מכיר כמובן את הצעת חוק ה-D.N.A וכן הלאה, זה תחום העיסוק של המז"פ, חטיבת הזיהוי הפלילי, יש לנו עמדות מוכנות לקליטת הנושא.

דודי כהן: יש לנו חטיבה נוספת, חטיבת החקירות.

דודי כהן: יש אצלנו מחלקת החקירות, למעשה כל מה שקשור מבחינת מדור חקירות, סיוע חקירתי והמערך, מדור תביעות.

מיכאל איתן: יש חטיבת חקירות, ובתוכה יש מה שנקרא "מחלקת חקירות".

מיכאל איתן: למחלקת החקירות יש מדור תביעות.

מיכאל איתן: מה יותר חשוב, מחלקה או מדור?

דודי כהן: מחלקה.

מיכאל איתן: זאת אומרת, מדור התביעות כפוף למחלקת החקירות.

דודי כהן: עדיין, לפני השינויים.

מיכאל איתן: זאת אומרת, במחלקת החקירות יש כמה מדורים: מדור תביעות למשל.

מיכאל איתן: איזה עוד מדורים?

דודי כהן: מדור חקירות, מדור סיוע חקירתי.

מיכאל איתן: אני לא מבין, יש חטיבת חקירות, מחלקת חקירות ומדור חקירות.

מיכאל איתן: אין קצת יצירתיות?

דודי כהן: לעצם העניין, יש חטיבת חקירות, בחטיבה יש מחלקת חקירות, מחלקת נוער בעוד מספר ימים, קניין רוחני.

מיכאל איתן: זאת גם מחלקה?

דודי כהן: זאת יחידה.

מיכאל איתן: אתם צריכים לעשות שם קצת סדר.

מיכאל איתן: אני כבר מבין שאלה בעיות של תקנים, כוח-אדם ופרסטיג'ות והיסטוריה ומסורת.

מיכאל איתן: זה מעיד על משהו לא טוב.

דודי כהן: האמן לי, אדוני היושב-ראש, אתה מבין טוב מאוד.

דודי כהן: רק לאחרונה סיימנו רה-ארגון של האגף.

דודי כהן: מה שאני מציין כרגע זה אחרי רה-הארגון של האגף.

מיכאל איתן: זה לא ענייננו היום.

מיכאל איתן: נתקדם.

דודי כהן: המערך מונה כ-7,000 שוטרים, גם שוטרי האגף וגם שוטרים במחוזות, במרחבים ובתחנות, מערך של מודיעין וחקירות.

דודי כהן: יש כ-7,000 שוטרים שעוסקים במגוון התחומים.

מיכאל איתן: אם יש חוקר בתחנה מסוימת, שהתפקיד שלו הוא בכל פעם לגבות עדויות.

מיכאל איתן: האם הוא כפוף אליך?

דודי כהן: הוא כפוף מקצועית אלי, ופיקודית – אל מפקד התחנה.

מיכאל איתן: יש יחידות שכפופות אליך גם ביצועית.

דודי כהן: שלוש היחידות הארציות – יחב"ל, יח"א והיחידה הכלכלית.

מיכאל איתן: כמה שוטרים יש ביחידות האלה?

דודי כהן: ביחב"ל 250 שוטרים, ביח"א – 135 שוטרים, וביחידה הכלכלית – 220.

מיכאל איתן: יח"א כוללת גם את היחידה לפשעי מחשב, אפרופו מה שקורה היום.

מיכאל איתן: שמעתי שלא היו חקירות בפרשה.

דודי כהן: הסוס הטרויאני זו פרשייה של מפלג ההונאה בתל-אביב.

מיכאל איתן: ובכן, הגענו להבנה מה זאת מחלקת החקירות שבתוכה יש מדור תביעות.

מיכאל איתן: מה כולל מדור התביעות?

מיכאל איתן: כמה אנשים יש במדור התביעות?

רחל אדלסברג: במדור התביעות שבתוך האגף נמצאים כעשרה עורכי דין, כשהתובעים שפרוסים ברחבי הארץ, במחוזות השונים ובמרחבים, כפופים לנו מקצועית; פיקודית, הם כפופים ליחידות שבהן הם נמצאים.

מיכאל איתן: כמה כאלה יש?

רחל אדלסברג: בארץ יש כ-248 תובעים.

מיכאל איתן: יש לך אימפריה.

יצחק לוי: יש לה עשרה.

מיכאל איתן: היא נותנת הנחיות מקצועיות.

מיכאל איתן: בתחום הזה, להנחיות יש השפעה רצינית.

דודי כהן: התובעים פרוסים במחוזות, התובעים פרוסים גם ביחידה הארצית, ויש להם מגוון רחב של תפקידים.

מיכאל איתן: מה הכפיפות המקצועית של תובע במחוזות?

רחל אדלסברג: המרחב או המחוז או היחידה הארצית.

רחל אדלסברג: אלה האפשרויות.

מיכאל איתן: כשתובע מחליט לסגור תיק, האם זה מגיע אליך?

רחל אדלסברג: לא.

רחל אדלסברג: בכל יחידה שמניתי יש ראש יחידת התביעות, ראש לשכת התביעות, שהוא הממונה הישיר מקצועית על אותו תובע שנמצא באותה יחידה.

רחל אדלסברג: בדרך כלל, הנוהל הוא שהתובע ממליץ המלצה לגבי סגירת תיק בפני ראש היחידה או בפני בעל תפקיד בכיר ביחידה, שיש לו סמכות סבירה, ובעל התפקיד הבכיר או ראש היחידה הוא זה שמחליט על סגירת התיק.

יצחק לוי: הקשר בין המשטרה לפרקליטות, האם הוא רק דרככם, או ישיר מחוז מול מחוז?

רחל אדלסברג: זה תלוי במה מדובר.

רחל אדלסברג: יש נושאים יומיומיים, שבהם הקשר מול הפרקליטות הוא קשר שוטף.

רחל אדלסברג: למשל, בנושא התייעצויות, בנושא ערערים.

רחל אדלסברג: אלה נושאים שאנחנו עובדים בשוטף מול הפרקליטות.

רחל אדלסברג: יש נושאים שהקשר מתבצע באמצעותנו, ומאתנו דרך פרקליט המדינה ליועץ המשפטי לממשלה.

יצחק לוי: זה עובד מחוז מול מחוז, ברמה ארצית מול ארצית?

רחל אדלסברג: בדיוק.

מיכאל איתן: כל דבר בארץ שייך לאזור מסוים.

יצחק לוי: זה לפי חומרת העניין.

רחל אדלסברג: זה לפי הנושא.

רחל אדלסברג: אם אנחנו מדברים על תיק ספציפי שמטופל ביומיום, ובאותו תיק צריך התייעצות מקצועית או צריך לקבוע עמדה, לראות אם מגישים ערר – בדרך כלל ערעורים, עררים, מטופלים על-ידי הפרקליטות.

יצחק לוי: או לסגור.

רחל אדלסברג: בנושאים האלה, ההתייעצות מול הפרקליטות היא יומיומית.

מיכאל איתן: אני מצטער שאני קוטע אותך.

מיכאל איתן: אנחנו מתקדמים.

מיכאל איתן: אני מבין שהדוח של עורכת-הדין מרגלית קרופרו מתייחס אך ורק למחוז תל-אביב.

מיכאל איתן: במחלקת התביעות, כמה עורכי-דין עובדים במחוז תל-אביב?

מיכאל איתן: מה, לדעתך, היקף העבודה של מחוז תל-אביב מכלל העבודה בארץ?

רחל אדלסברג: במחוז תל-אביב, מתוך 248 התובעים, נמצאים כ-60 תובעים.

מיכאל איתן: זאת אומרת 25%.

מיכאל איתן: האם זה סך כול היקף העבודה או, משום ששם יש גם המחוז והיחידות הארציות, זה שונה?

מיכאל איתן: מה מספר התיקים לשנה?

רחל אדלסברג: התביעה, בסך הכול, בראייה ארצית, מטפלת בשנה במעל ל-90,000 תיקים.

רחל אדלסברג: ב-2004 טיפלנו ב-96,000 תיקים.

רחל אדלסברג: מתוך זה, בתל-אביב יש בין 15,000 תיקים ל-20,000 תיקים בשנה.

מיכאל איתן: זה בין 20% ל-25%.

מיכאל איתן: ובכן, במהלך שנת 2003 נערך במת"פ – מח' תביעות פליליות – בתל-אביב מבצע סגירת תיקים, ובמסגרתו נסגרו כ-13,000 תיקים.

מיכאל איתן: מה פתאום סוגרים 13,000 תיקים?

דודי כהן: ב-2003 אכן נסגרו על-ידי ראש מפלג תביעות 13,000 תיקים.

מיכאל איתן: מי קיבל את ההחלטה לעשות את זה?

דודי כהן: ראש המפלג.

מיכאל איתן: הוא קיבל את ההחלטה?

דודי כהן: אני אפרט, ואני מניח שאני אתן תשובה לכל דבר.

דודי כהן: יש רציונל מבצעי מאחורי ההחלטה שלו לסגור את התיקים.

דודי כהן: הכוונה שלו היתה ליישר קו כדי לתת עדיפות משמעותית וסדר עדיפות עליונה לתיקים- - -

מיכאל איתן: סליחה שאני קוטע אותך.

מיכאל איתן: אני מבין, אתה צריך להניח שאתה מדבר עם אנשים שקצת מבינים מה שקורה, ואם לא, תהיה לך הזדמנות לתקן.

מיכאל איתן: אני רוצה שנתקדם קצת יותר מהר.

מיכאל איתן: אני מבין שהוא בא כמפקד חדש, כשהוא בא למקום הוא רואה אלפי תיקים, ואז הוא אומר לעצמו: גם אלפי תיקים, גם מגיעים תיקים נוספים.

מיכאל איתן: זה כמו הגולם מפראג – באים מים, מים, מים, וכולנו נטבע.

מיכאל איתן: הוא אומר: יש לי כוח-אדם לנקות 100 תיקים בשנה, באים 300 תיקים, ויש אלפים במדף.

מיכאל איתן: לפני שהכול נופל עלי, ראשית כול - ניפטר.

מיכאל איתן: זאת החלטה.

מיכאל איתן: מי קיבל את ההחלטה הזאת?

מיכאל איתן: מי נתן לו גיבוי?

מיכאל איתן: ועם מי הוא התייעץ, או שהוא קיבל את ההחלטה על דעת עצמו, כמפקד חדש?

מרגלית קרופרו: קודם כול, זאת יוזמה שלו, שהגיעה לידיעת מפקד המחוז כעיקרון לעשות את המבצע.

מיכאל איתן: האם מדור התביעות הארצי היה מעורב בהחלטה?

רחל אדלסברג: לא.

מרגלית קרופרו: לא.

מיכאל איתן: האם הפרקליטות היתה מעורבת בהחלטה?

מרגלית קרופרו: למיטב ידיעתי, לא.

מרגלית קרופרו: ממה ששמענו, היו מגעים עם פרקליטות מחוז תל-אביב.

מרגלית קרופרו: מה נסגר, אני לא יודעת.

מיכאל איתן: האם יש תיעוד על איזה הנחיות שהוא קיבל, איך לבצע את העבודה, איך לסגור, למי לדווח, או שהכול היתה החלטה אישית שלו, עם העובדים שלו?

רחל אדלסברג: למיטב ידיעתנו, היוזמה, כפי שנאמר, היתה יוזמה שלו, בתחומי המחוז זה עבר דיונים, שכללו את גורמי החקירות ומפקד המחוז.

יצחק לוי: מי זה האיש?

יצחק לוי: למה אנחנו לא רואים אותו?

מיכאל איתן: לא חשוב.

יצחק לוי: הוא היה עונה לנו על השאלות.

מיכאל איתן: אתה צודק, אבל תן לי להתקדם.

מיכאל איתן: המשטרה החליטה מטעמים שלה מי יבוא.

אליעזר כהן: עד עכשיו, הייתי רק רוצה לשבח אותו.

מיכאל איתן: כל אחד יגיע למסקנות אחר כך.

מיכאל איתן: האם יש איזה הנחיות?

מיכאל איתן: את אומרת שהיו דיונים, החליפו דעות כאלה ואחרות.

מיכאל איתן: האם נקבעו קריטריונים, האם יש הנחיות איך מבערים, מה מבערים, או שאמרו שיש 13,000 תיקים קומפלט, נזרוק את כולם במכה?

רחל אדלסברג: אתה מתכוון, איך פעלו במקרה הזה בתל-אביב?

מיכאל איתן: אמרו שיש בעיה, יש 13,000 תיקים – דרך אגב, חבר הכנסת כהן, השקיעו בהם עד להבאתם למצב של תיק, להערכתי, עשרות מיליונים של שקלים מכספי משלם המסים, שלא לדבר על זה שהם נוגעים לעבריינים רבים, עבירות, אזרחים שהתלוננו ורוצים לקבל את הצדק שלהם.

מיכאל איתן: יכול להיות שזה ילד שקיבל סטירה, יכול להיות שזה אדם שגנבו לו.

מיכאל איתן: העבריין נמצא, כבר הוגש כתב אישום, והממשלה השקיעה כסף, ויש 13,000 תיקים כאלה.

מיכאל איתן: אלפי אזרחים שסבלו אומרים: יהיה צדק.

מיכאל איתן: בא קצין משטרה, שאליעזר כהן משבח אותו, ואומר: 13,000 התיקים האלה זורקים.

אליעזר כהן: בתנאי שאני קורה מה כתוב במסמך.

מיכאל איתן: אדוני, בלי תנאים.

מיכאל איתן: אני לא אומר אם זה טוב או רע.

מיכאל איתן: קודם כול, אני רוצה לבדוק את העובדות.

מיכאל איתן: אני שואל את עצמי, ואני לא פוסק עמדה, נגיד שזאת יוזמה ברוכה ונהדרת, אבל מישהו היה צריך להסתכל ב-13,000 התיקים ולקבוע איזה קריטריונים.

מיכאל איתן: ברור שלא את כולם סוגרים, אז צריך לקבוע קריטריונים, והשאלה, איך המערכת שלנו מפקחת על אותו אדם שעושה מעשה, אולי חיובי, שרוצה לקצר תורים.

מיכאל איתן: אתם יודעים שגם לחתום על צ'ק בעסק ציבורי או בעסק פרטי צריך ארבע עיניים, על צ'ק של 100 שקלים, של 1,000 שקלים, כאן זורקים תיקים שהכנתם עלתה אלפי שקלים.

מיכאל איתן: השאלה, מי העיניים, מי קובע את הקריטריונים, איזה מנגנוני בקרה יש למבצע רחב היקף כזה?

מיכאל איתן: זה לא דבר פשוט.

דודי כהן: אני מניח, מתוך הבנה, שלפני סגירת התיקים, בכל תיק בוצע שיקול דעת.

מיכאל איתן: אני שאלתי אם יש מסמכים כתובים.

מיכאל איתן: אחר כך נחשוב מה היה.

מיכאל איתן: אני מבין שאין לכם מסמכים כתובים.

מיכאל איתן: אתם לא יכולים להראות שהיתה ישיבה שקיימו בצורה מסודרת.

רחל אדלסברג: היו דיונים פנימיים במחוז תל-אביב, היו ישיבות, ונקבעו קריטריונים.

מיכאל איתן: אצלו, הוא קבע.

רחל אדלסברג: המחוז, מחוז תל-אביב.

מיכאל איתן: הבן-אדם הזה שביער, הוא גם קבע את הקריטריונים.

רחל אדלסברג: הוא הציע את הקריטריונים, והוא קיבל אישור של הגורמים במחוז תל-אביב.

מיכאל איתן: בדיוק לכאן הגעתי.

מיכאל איתן: ממי הוא קיבל את האישור?

מיכאל איתן: מי זה השם הזה שקוראים לו "גורמים"?

מיכאל איתן: המילה גורם, זה כמו גרם שמים, זה אנונימי.

רחל אדלסברג: המבצע, באופן כללי, קיבל אישור.

רחל אדלסברג: המבצע התקיים בשנת 2003, הקריטריונים היו השנה שבה נפתחו התיקים.

רחל אדלסברג: בכל זאת מדובר כאן בתיקים ישנים.

מיכאל איתן: גברתי, מיד אני אשמע על הקריטריונים עצמם.

מיכאל איתן: אמרת שהוא קבע קריטריונים, הביא אותם לאישור, וקיבל אישור מגורמים במחוז תל-אביב.

מיכאל איתן: אני מבקש לדעת, האם יש חליפת מכתבים שהוא כותב: לידיעתם, כך סוכם, אלה הקריטריונים, ושהוא יבצע לפי זה, ומי היה הגורם?

יצחק לוי: אולי יש פרוטוקולים של הישיבות האלה שאת מדברת עליהן?

יצחק לוי: אפשר לראות בפרוטוקולים.

דודי כהן: כבוד היושב-ראש, יש לנו דוח של יחידת הביקורת של משטרת ישראל שבדק את ההליך.

דודי כהן: צריך לאתר אותו, ונראה.

מיכאל איתן: אני מוכן שזה יהיה בצריך עיון.

מיכאל איתן: אתם תבדקו, אתם לא חייבים כרגע לתת תשובה.

מיכאל איתן: מה קרה הלאה?

מיכאל איתן: היו 13,000 תיקים, נקבעו קריטריונים מסוימים.

מיכאל איתן: האם אנחנו יכולים לדעת מה הקריטריונים?

מיכאל איתן: את אומרת שזה היה לפי השנה.

רחל אדלסברג: היה קריטריון נוסף.

מיכאל איתן: איך את יודעת מה שאת מספרת לנו?

רחל אדלסברג: מהבדיקה שערכנו.

מיכאל איתן: הדוח שהוגש ב-10 במאי 2005 הוא דוח שבא לעשות ביקורת על הפעולה שנעשתה ב-2003.

רחל אדלסברג: הבדיקה התחילה כבר אז, לאחר שנסגרו התיקים.

מיכאל איתן: הדוח נכתב ב-10 במאי 2005.

רחל אדלסברג: כן, כי היה תהליך שלם.

מיכאל איתן: אני רק יכול לברך על כך שלמשטרה יש בקרה עצמית, ושהיא בודקת את הדברים.

מיכאל איתן: זה רק עושה טוב למשטרה שהיא בודקת.

מיכאל איתן: אם זה היה בלי בדיקה, זה היה עוד יותר גרוע.

דודי כהן: במציאות היה דוח של יב"ק – יחידת הביקורת – כמו שאמרנו, לאחר מכן המפכ"ל החליט להעיר ברמה הפיקודית, וההיבט הפיקודי טופל.

מיכאל איתן: מה הוא העיר לו?

דודי כהן: הוא העיר לו הערת מפקד.

מיכאל איתן: למה הוא העיר לו?

יצחק לוי: כתוב פה שהיו כשלים.

דודי כהן: המפכ"ל לשעבר, בעקבות דוח יב"ק, החליט להורות למפקד מחוז תל-אביב להעיר הערת מפקד לראש מפלג התביעות.

דודי כהן: לאחר מכן הורה ראש אח"ק, ב-2004, לבצע בדיקה של מדור תביעות במשטרת ישראל, בסוגיית סגירת התיקים, והדוח האחרון ממאי הוא למעשה הדוח שמסכם את כל הממצאים שהגענו אליהם אנחנו, משטרת ישראל – זה גוף לומד, זה גוף שבודק את עצמו, זה גוף שלומד מטעויות – והפצנו את הדוח בשני כיוונים מרכזיים: הכיוון הראשון, שמחוז תל-אביב צריך להמשיך לתקן, והכיוון השני, הנחיות לכלל קציני האח"ק המחוזיים איך לנהוג בעתיד בסוגיות מהסוג הזה.

מיכאל איתן: אני יכול לסכם את הפרשה כך: בא קצין עם יוזמה, אולי אפילו עם קצת עודף יוזמה, רצה לנקות את המדפים, לקח 13,000 תיקים, לקח אולי יותר, הוא לקח קבוצה של תיקים, וסגר 13,000 מתוכם.

יצחק לוי: כמה תיקים היו שם, שהוא סגר 13,000?

יצחק לוי: האם הוא סגר 70% מהתיקים שהיו או 80%?

מרגלית קרופרו: מתוך 16,000 תיקים הוא סגר 13,000 תיקים.

מיכאל איתן: הוא יתחיל לבדוק כל תיק ותיק?

מיכאל איתן: לא, הוא הרג הכול יחד, וגמרנו.

מיכאל איתן: אולי חילקו את זה לפי הגובה.

מרגלית קרופרו: לא.

מרגלית קרופרו: אני רוצה להבהיר משהו ברשותך, היושב-ראש, כתוב בדוח הבדיקה שעשה הצוות בראשות ראש מדור התביעות- - -

מיכאל איתן: את עובדת ביחידה הארצית?

מרגלית קרופרו: אני ראש מחלקת חקירות ותביעות במטה הארצי.

דודי כהן: לשאלתך, נסגרו 13,000 תיקים מתוך 16,000 שנבדקו.

דודי כהן: זה לא אומר שיש רק 16,000 תיקים.

יצחק לוי: כמה היו?

רחל אדלסברג: היו 25,000 תיקים.

רחל אדלסברג: התיקים שנבדקו ונסגרו היו תיקים ישנים יחסית.

רחל אדלסברג: זאת אומרת, המבצע נערך בשנת 2003, והתיקים שנסגרו הם תיקים ישנים עד שנת 2000, כולל.

מיכאל איתן: מאוד מעניין עניין הזמן שגורם לסגירת תיקים.

מיכאל איתן: יש כמה תלונות שאני יודע שמבקשים מאוד שיחקרו, ואומרים שיש עוד זמן.

יצחק לוי: זה לא הגורם היחיד, יש עוד גורמים.

מיכאל איתן: אני רואה שהזמן הוא גורם מאוד משמעותי מבחינת היכולת של עבריינים בסופו של דבר לצאת זכאים.

רחל אדלסברג: זה לא היה הקריטריון היחיד.

מיכאל איתן: נשמע מה היו הקריטריונים.

רחל אדלסברג: הזמן וסוג העבירה.

מיכאל איתן: מה היה קריטריון הזמן?

רחל אדלסברג: כפי שאמרתי, תיקים ישנים עד שנת 2001.

מיכאל איתן: כל התיקים, למעט תיקים באיזה דרגת חומרה?

רחל אדלסברג: שיטת העבודה בשגרה היא כזאת, שתיקים בעבירות החמורות ביותר מטופלים בשגרה בהליך מהיר.

רחל אדלסברג: התיקים שהצטברו על המדפים היו תיקים בעבירות פחות חמורות.

רחל אדלסברג: התיקים בעבירות החמורות יותר עוברים איזה מיון ונבחרים בסדר עדיפות, כך שהתיקים שנשארו על המדפים היו ברובם תיקים בעבירות הפחות חמורות.

מיכאל איתן: הכול הבנתי, רק שאלתי, מה הקריטריון שנקבע.

רחל אדלסברג: הקריטריון הנוסף היה תיקי עוונות.

מיכאל איתן: אנחנו אומרים, שכל התיקים שהחומרה שלהם היתה עד דרגת עוון, כלומר, פחות משלוש שנות מאסר, נזרקו בלי בדיקה.

יצחק לוי: לא, הוא אומר שבדקו 16,000 וסגרו 13,000.

יצחק לוי: הוא אמר שהיתה בדיקה מסוימת.

מיכאל איתן: איזה תיקים לקחו לצורך הבדיקה?

רחל אדלסברג: לקחו 16,000 תיקים, וסגרו 13,000 תיקים.

מיכאל איתן: איזה 16,000 תיקים לקחו?

יצחק לוי: עד 2001 ועד עוונות.

מיכאל איתן: זה מה שהיא אומרת.

מיכאל איתן: המסקנה המתבקשת היא ששום תיק בדרגת פשע לא נכלל בתוך הסגירה.

יצחק לוי: זה מה שהם אמרו עד עכשיו, אולי הם יגידו משהו אחר.

מיכאל איתן: שאלתי, ואני רוצה לדעת תשובה.

מיכאל איתן: האם אני יכול להבין ששום תיק בדרגת פשע לא נסגר במסגרת המבצע?

רחל אדלסברג: הסברנו מה היו הקריטריונים.

מיכאל איתן: לא הסברת מה היה בביצוע.

מיכאל איתן: היו קריטריונים, והביצוע היה אחר.

רחל אדלסברג: עשינו בדיקה, ובבדיקה עלה- - -

מיכאל איתן: גברתי, אני אתאר את המצב, יש מחסנים במשטרה, שיש בהם 25,000 תיקים, עושים מבצע ביעור וקובעים קריטריונים.

מיכאל איתן: אומרים: חברים יקרים, אנחנו מבקשים להעביר מתוך המחסן הגדול, לחדר שהקצבנו לצורך המבצע, את כל התיקים עד שנת 2001, ושהם בדרגת עוון.

מיכאל איתן: ואז יושבים שוטרים, עוברים במהירות, בחדר השני יש לנו כל התיקים לפי הקריטריונים, עד שנת 2001 ועוון, ומתחילים לסגור לפי בדיקה.

מיכאל איתן: ברור ששום תיק עם פשע לא שם, כמו שברור ששום תיק מ-2002 לא ייסגר במסגרת הבדיקה של המבצע.

מיכאל איתן: עכשיו אני שואל: האם נסגרו תיקים של פשע?

מיכאל איתן: ואני מקבל תשובה, כנראה שכן.

רחל אדלסברג: לא נתתי תשובה שכנראה שכן.

מיכאל איתן: לא או כן?

יעקב בריי: ברשותכם, הנחת העבודה של אותו קצין היתה שהוא סוגר תיקי עוונות.

יעקב בריי: כאשר בדקו את הקריטריונים, הם סגרו, מבחינתם, תיקי עוונות.

יעקב בריי: כשבאנו אנחנו ודגמנו את העניין מצאנו כמה טעויות, שנסגרו תיקים שבהם עבירות פשע, וביקשנו לפתוח אותם.

יעקב בריי: כאשר המחלקה נכנסה וביקרה את הנושא- - -

מיכאל איתן: העבירו לשם גם תיקי פשע.

יצחק לוי: בטעות.

יצחק לוי: לא קורה לך?

יצחק לוי: כשאתה מסדר 13,000 ניירות, אתה לא טועה?

מיכאל איתן: רק בטעות לילד שלי שברו את השיניים, וזה ששבר בטעות כבר עכשיו ברחוב.

מיכאל איתן: נבדוק עכשיו כמה טעויות היו.

מיכאל איתן: השאלה שלי כמה טעויות כאלה היו?

מיכאל איתן: כמה תיקים היו בתוך החבילה, שאתם קבעתם שהם תיקים של פשע?

מרגלית קרופרו: עשינו מדגם, הרי לא היתה לנו אפשרות לבדוק 13,000 תיקים.

מרגלית קרופרו: דגמנו 341 תיקים מסך כול התיקים שנסגרו, כדי לראות את המגמה.

מרגלית קרופרו: לפני זה הם התבקשו לתקן את הליקויים, כי עשינו בדיקה על-פי המערכת הממוחשבת שלנו.

מרגלית קרופרו: בפועל, הצוות שעבד על זה, מינינו תובעים, משפטנים במחלקה שלנו, וראינו בעיניים 341 תיקים.

מרגלית קרופרו: בדקנו את הממצאים, ואני רוצה לסכם.

מיכאל איתן: ברשותך, אני רוצה לדעת כמה תיקים של פשע מצאתם בתוך 341 התיקים.

מרגלית קרופרו: נבדקו 194 תיקים.

מיכאל איתן: כמה תיקי פשע מתוך 341 התיקים שנבדקו?

מרגלית קרופרו: 194 תיקי פשע, אדוני.

מיכאל איתן: זה לא יכול להיות, זה לא הגיוני.

מרגלית קרופרו: סליחה, אדוני.

מרגלית קרופרו: אני רוצה לתקן.

מרגלית קרופרו: מצאנו 38 תיקים שחשבנו שהם תיקי פשע, שנסגרו בחוסר סמכות.

מיכאל איתן: זה גם הרבה.

יצחק לוי: זאת אומרת 10%.

מיכאל איתן: 38 זה יותר מ-10%, זה 13%.

אפרת רוזן: מדובר על תיקי פשע שנסגרו שלא בסמכות או בתיקי פשע בכלל?

מרגלית קרופרו: שלא בסמכות.

מיכאל איתן: אני שואל כעת: כמה תיקי פשע היו שם, עם סמכות, בלי סמכות?

מרגלית קרופרו: לקחנו סך הכול 341 תיקים, ואת זה בדקנו.

מיכאל איתן: 341 מתוך 13,000 תיקים.

מיכאל איתן: 341 מ-13,000 זה פחות מ-3%, זה 2.6%- 2.7%.

מיכאל איתן: זאת אומרת, כל מספר צריך להכפיל בערך פי 37-38 על מנת לקבל את השלם.

מיכאל איתן: אני רוצה לדעת כמה תיקים של פשע היו בתוך המדגם, לא חשוב כרגע כמה סגרו מתוך ה-341, עם סמכות, בלי סמכות.

דודי כהן: 194 תיקי פשע.

מיכאל איתן: לדעתי, המדגם לא נכון, כי זה לא יכול להיות.

מיכאל איתן: אתם טועים בנתונים.

מיכאל איתן: אני אלך לטובתכם.

מיכאל איתן: ה-341 תיקים שלקחתם, כנראה לא היו מדגם סטטיסטי מייצג, אלא כבר ב-341 נתתם משקל יותר גדול לפשעים.

מיכאל איתן: לא הגיוני שבתוך 13,000 תיקים 8,000 תיקים יהיו תיקי פשעים, זה צריך להיות הפוך: חטאים, עוונות, אין שם כל כך הרבה תיקים של פשעים.

דודי כהן: אני הבנתי שביקשתם לדגום תיקי פשע.

דפנה ביינוול: האם דגמתם תיקי פשע או שדגמתם הכול?

רחל אדלסברג: דגמנו גם תיקי פשע וגם עוונות.

מיכאל איתן: איך בחרתם את 341 התיקים?

רחל אדלסברג: לא בחרנו אותם.

מיכאל איתן: המחוז התבקש לעבור מחדש על כל התיקים באופן יסודי.

יצחק לוי: זה לא מדגם.

יצחק לוי: מדובר פה על קבוצת תיקים שהנחיתם, פחות או יותר, ללכת על בדיקת קבוצת התיקים הזאת.

יצחק לוי: זה לא מדגם שבאופן מקרי לקחתם 341 מקרים.

רחל אדלסברג: זה לא מדגם מקרי.

יצחק לוי: אי אפשר למדוד על-פי המדגם את מספר התיקים של פשע שיש.

רחל אדלסברג: התחלתי להסביר שהם התבקשו לבדוק מחדש את התיקים.

מיכאל איתן: למה הם התבקשו לבדוק מחדש?

מיכאל איתן: היו תלונות של יחידת הביקורת.

מיכאל איתן: יחידת הביקורת כבר אמרה שמשהו לא בסדר.

רחל אדלסברג: גם אנחנו עשינו בדיקה מדגמית, ואז הם קיבלו הנחיה לעבור מחדש ולבדוק את כל התיקים.

רחל אדלסברג: מתוך התיקים שהם בדקו, הם העבירו לנו רשימה של תיקי הפשעים, ועשינו בדיקה מדגמית.

מיכאל איתן: כמה היה ברשימה שהגישו לכם תיקי פשעים?

רחל אדלסברג: אני לא יכולה להגיד במדויק, כי זאת לא רשימה ממוספרת.

מיכאל איתן: אני אעזוב את זה, כי אני רואה שיש בעיות עם הנתונים.

מיכאל איתן: אני רוצה לשאול את עצמי שאלה: יש לנו תיקי פשע, האם אני יכול מהישיבה הזאת לצאת בהרגשה שבתיקי הפשע אפשר להעמיד אנשים לדין, כי לא עברו שבע שנים?

מיכאל איתן: אחרי שבע שנים יש התיישנות של פשע?

דפנה ביינוול: אחרי עשר שנים.

מיכאל איתן: אנחנו לא רק רוצים ללמוד לקחים לגבי שיפור העבודה, אלא אולי נוכל להחזיר את הסוסים חזרה לאורווה, למרות שהשערים כבר נפתחו.

מיכאל איתן: אם בוצעו פשעים, ואנחנו יכולים לאתר אותם, לא נגיד: עשו טעות, הם ייהנו מהטעות.

מיכאל איתן: למה שהם ייהנו מהטעות?

מיכאל איתן: עשו טעות, נבדוק עוד פעם, ונחזיר את גלגלי השעון אחורה.

מיכאל איתן: נמשיך גם בנתיב של בירור העניין והפקת לקחים לגבי העבודה המשרדית, הפנימית, אבל מה מונע בעדנו מלקחת את 13,000 התיקים, לקחת את כל הפשעים והעוונות החמורים, להוציא החוצה, לבדוק תיק-תיק, ולראות, אולי באמת יש מקום להעמיד אנשים לדין?

רחל אדלסברג: הדברים האלה נעשו.

רחל אדלסברג: בזמנו, כשהיחידה נתבקשה לעבור מחדש על כל התיקים, חלק מהתיקים נבדקו מחדש, ובחלק מהתיקים הוגשו כתבי אישום.

יצחק לוי: מתוך ה-13,000 הוחזרו תיקים לעבודה השוטפת של התביעה?

רחל אדלסברג: יש תיקים שנבדקו מחדש, ויש כתבי אישום שהוגשו מחדש.

מיכאל איתן: כמה?

רחל אדלסברג: אין לי נתונים מדויקים.

מיכאל איתן: גברתי, התגובה שלך עלובה מאוד.

מיכאל איתן: את אחראית לעניין.

מיכאל איתן: את לא יודעת להגיד לנו כמה, זה יכול להיות שניים, 50, 100, 1,000.

מיכאל איתן: אנחנו חיים בערפל.

מיכאל איתן: אם את לא יודעת להשיב, מה אנחנו נדע?

רחל אדלסברג: אנחנו יודעים שיש לפחות 100 תיקים.

יצחק לוי: אולי צריך לבקש מהם לעשות עבודה ולחזור בשבוע הבא עוד פעם כדי שיהיו נתונים.

מיכאל איתן: אם היא אומרת לי 100 תיקים, אני מאמין.

יצחק לוי: אני גם מאמין, אבל אני מרגיש שהם לא מוכנים לכל הנתונים שאנחנו מבקשים.

מיכאל איתן: גם עלינו מוטלת חובה להתמקד.

מיכאל איתן: אנחנו רוצים נתונים, ואני בעד שהם ימסרו את הנתונים, אבל אני לא רוצה להעמיס יותר מדי.

מיכאל איתן: אני ארצה הרבה נתונים, ובסוף לא ייצא כלום.

מיכאל איתן: אני גם לא רוצה סתם להטיל עליהם עבודות ולשגע אותם.

דודי כהן: בסופו של תהליך, אף אחד לא חושב שמה שנעשה נעשה בצורה מקצועית.

דודי כהן: היתה ביקורת של יב"ק, וביקורת יב"ק הנחתה לבדוק את התיקים מחדש, מחוז תל-אביב צריך לבדוק את התיקים מחדש.

דודי כהן: הנחה ראש אח"ק דאז לבצע בדיקה על-פי החלטה של יב"ק, ואכן בוצעה בדיקה כזאת על-ידי מדור תביעות, ולכן מדור תביעות נכנס לבדוק האם אכן מחוז תל-אביב ביצע את ההנחיות של היחידה לביקורת.

דודי כהן: הוא לא בדק את כל התיקים, לכן אין לנו הנתון הזה.

יצחק לוי: השאלה, האם אתם מסתפקים בזה או שאתם חושבים שצריך לעשות חקירה יותר עמוקה, בגלל שמדובר בפשעים?

מיכאל איתן: עד עכשיו אני לא מבין האם הוציאו את כל תיקי הפשעים מתוך 13,000 התיקים?

יצחק לוי: מה שהם אומרים זה שלא.

מיכאל איתן: הם לא אומרים שלא.

יצחק לוי: הם אומרים שהם בדקו מדגם, שחלק מהתיקים חזרו.

מיכאל איתן: אפשר לקבל החלטה עכשיו ולבקש מהם שמיד יוציאו את כל הפשעים, אני לא צריך נתונים בשביל זה.

מיכאל איתן: אם יש תיקי פשעים ועוונות חמורים שנסגרו, שלא כצדק, ללא בדיקה מעמיקה, דבר ראשון שצריך לעשות, לקחת את התיקים, לבדוק אותם שוב, אלא אם כן הם בוערו.

מיכאל איתן: יש גם תיקים שבוערו בהזדמנות זו?

דודי כהן: כבוד היושב-ראש, להבנתנו, מחוז תל-אביב בדק את כל התיקים, ואנחנו ביצענו בדיקה מדגמית.

דודי כהן: אין לנו כרגע נתון כמה תיקי פשע חמור מחוז תל-אביב בדק מחדש.

מיכאל איתן: אתה רוצה להגיד לי שמי שבדק מחדש זה מי שמראש החליט לפסול?

מיכאל איתן: הבדיקה היתה של אותו אדם?

דודי כהן: יחידת הביקורת הנחתה את מחוז תל-אביב, את מפלג התביעות, לבדוק.

מיכאל איתן: זה אותו אדם שעשה.

מיכאל איתן: אותו אדם שהעבירו עליו ביקורת, שאמרו שהוא לא עשה בסדר, אמרו לו שהוא יבדוק שוב, ואף אחד לא בדק אותו עוד פעם.

מיכאל איתן: אני לא מטיל חשד, אבל בפעם הראשונה אני שומע בחיי על כך שאדם ביצע את עבודתו, אמרו לו: אדוני, סגרת תיקים בצורה פסולה, תעשה את זה עוד פעם.

מיכאל איתן: אני מטיל חשד, ואני תמיד צריך לחשוד, אני יכול לחשוד שבתיקים היה בן-דודו של מי שסגר.

מיכאל איתן: אומרים לי עכשיו, שנותנים לו את התיקים שיסגור עוד פעם, הוא עוד פעם יסגור לבן-דודו.

מיכאל איתן: אני צריך שעוד מישהו יבדוק.

מיכאל איתן: כבר אמרו שהיתה כאן סגירה שלא כהלכה.

מיכאל איתן: בצורה אחרת, יש לו השקפת עולם, עבירות של הימורים למשל, בעיניו זה לא נחשב, או עבירות מין, בעיניו זה לא נחשב, אמרו לו שזה לא בסדר, אבל הוא נשאר עם אותה השקפת עולם.

מיכאל איתן: איך זה שהוא עושה ביקורת על עצמו?

מיכאל איתן: זה אבסורד.

דודי כהן: בגלל הסיבה שאתה מעלה, מדור תביעות עשה מדגם על בדיקת תיקון הליקויים, והוא אכן מצא מספר תיקים שלא תוקנו כמו שצריך.

מיכאל איתן: עכשיו הבנתי מה קורה, זה הרבה יותר חמור.

מיכאל איתן: סגרו תיקים, מצאו שסגירת התיקים לא היתה בסדר, אמרו להם לתקן, נתנו לחתול לשמור על השמנת, ולזה שסגר לא בסדר לסגור עוד פעם.

מיכאל איתן: הוא סגר פעם שנייה, אחרי שהוא סגר פעם שנייה, עשו עליו ביקורת ומצאו עוד פעם ליקויים בסגירה השנייה בצורה מדגמית, ואת השאר לא בדקו.

רחל אדלסברג: זה לא שהוא סגר פעם שנייה.

רחל אדלסברג: בפעם השנייה נעשתה בדיקה יותר יסודית ויותר קפדנית, והעובדה, שחלק מהתיקים נפתחו מחדש.

מיכאל איתן: מי עשה את הבדיקה בפעם השנייה?

מיכאל איתן: אותו גורם.

רחל אדלסברג: אותו גורם.

מיכאל איתן: גברתי, אני לא מבין, כשגורם מסוים עשה בדיקה ושגה בהערכה, נגיד אפילו בתום לב, מישהו בא ואמר לו: עשית לא טוב.

מיכאל איתן: האם אומרים לאותו גורם: אתה תעשה, ולא בודקים מה הוא עושה פעם שנייה?

מיכאל איתן: אתם אומרים: לא, כן בדקנו מה הוא עשה, אבל לא בדקנו תיק-תיק מה הוא עשה, לקחנו מדגמית.

מיכאל איתן: לקחנו מדגמית ממה שהוא עשה, ומצאנו, שגם בפעם השנייה, במדגם, עלו הרבה מאוד תיקים שהוא סגר שלא כהלכה.

מיכאל איתן: בתיקים שמצאתם – טיפלתם, אבל מה עם השאר שלא היו במדגם, אבל תיקים אמיתיים שהיו שם, שהוא סגר בפעם השנייה?

דודי כהן: היינו כבר באמרה שמי שהחליט על המבצע קבע גם קריטריונים.

דודי כהן: לאחר שהסתיים המבצע, בדקה יחידת הביקורת של המשטרה את עילות המבצע, והחליטה שבתיקים מסוג זה וזה לא היתה לו סמכות לגנוז, ולכן הוא היה צריך לבצע פתיחה של התיקים מחדש על-פי הקריטריונים שהוא קבע.

דודי כהן: ולכן כל התיקים שהוא גנז בניגוד לסמכות, על-פי הקריטריונים שלו, הוא הנחה לפתוח מחדש.

דודי כהן: בא לאחר מכן מדור תביעות, והיה אמור לבדוק האם התיקים שהוא הנחה לפתוח מחדש אכן נפתחו מחדש.

דודי כהן: יש פה תהליך, שהוא תהליך מאוד ארוך.

מיכאל איתן: תמשיך.

מיכאל איתן: מה יצא מהבדיקה?

מיכאל איתן: גם בפעם השנייה עדיין נמצאו תיקים שלא היו צריכים להיגנז.

דודי כהן: אמרתי בתחילת דברי שאנחנו גוף שבודק את עצמו, אנחנו גוף שלומד, אנחנו גוף שמסיק מסקנות, מפיק לקחים, וגם מהאירוע הזה שהיה לפני שנתיים, אנחנו נמצאים היום ב-2005, אנחנו הפקנו לקחים, הפקנו את הלקחים האלה.

מיכאל איתן: אני משבח את המשטרה על זה.

דודי כהן: אין לי תשובה לשאלתך: כמה תיקי פשע נסגרו.

מיכאל איתן: אני רוצה שאת הבדיקה הבאה שתעשו, אלא אם כן אתם חושבים שאני טועה, תעשו לפי מה שאני חושב שאנחנו צריכים לבקש בשם אזרחי ישראל.

מיכאל איתן: לפחות בכל תיקי הפשע והעוונות החמורים – אני לא אומר כל העוונות.

מיכאל איתן: אני מוותר על כל החטאים ועל כל העוונות הקלים, אתם יודעים לקבוע מה הם העוונות היותר חמורים.

מיכאל איתן: שנהיה רגועים.

מיכאל איתן: לא בדיקה מדגמית, תבדקו כמה הם, שתיק תיק ייבדק האם הוא נסגר כהלכה, כן או לא.

מיכאל איתן: ולא על-ידי הגורם הזה, אלא על-ידי גורם אחר.

מיכאל איתן: על מנת שההחלטה שלי לא תהיה חפוזה וחסרת אחריות, תכינו מזכר כמה זה צריך לעלות מבחינת כוח-אדם, כמה שעות, יכול להיות שנקצץ בקריטריונים אם נראה שאנחנו זורקים פה מילים ואתם אחר כך נכנסים לעבודה סיזיפית.

מיכאל איתן: נראה לי ששווה שנעשה את זה כעת, ואז נהיה שקטים.

מיכאל איתן: אני אוכל להגיד לאזרחים שזה עבר בדיקה, אין שם דברים שלא בסדר.

דודי כהן: אנחנו נבדוק את זה.

יצחק לוי: אין מבצעים דומים במחוזות אחרים?

קריאות: לא.

יצחק לוי: האם זה המחוז היחיד שבו זה נעשה?

יצחק לוי: שלא יתגלה לנו בעוד חודש שבמחוז אחר סגרו עוד כמה אלפי תיקים.

מרגלית קרופרו: לא.

מיכאל רצון: למה זה שונה במחוזות אחרים?

דפנה ביינוול: אין פיגור כזה?

מיכאל איתן: רבותי, כמה זמן אתם צריכים בשביל עבודה כזאת?

דודי כהן: נעמוד בזה בחודש.

מיכאל איתן: אנחנו ניפגש פה בעוד חודש.

מיכאל איתן: אני רוצה להודות לך ולשבח את המשטרה על הפתיחות, על הבדיקות, על הנכונות, והכי חשוב – על הרצון לתקן את המצב.

מיכאל איתן: למרות שהעברנו ביקורת, אני חושב שהביקורת ראויה.

אליעזר כהן: ישבתי בשקט והקשבתי, הבנתי את הביקורת של היושב-ראש, זאת העבודה שלנו, זה התפקיד שלנו, של ועדת החוקה.

אליעזר כהן: אני מצטרף לדברי הסיכום שלו, אבל אני עדיין חושב שהקצין לקח על עצמו אחריות ויוזמה יוצאת מן הכלל, הלוואי שבתי-המשפט יעשו אותו דבר.

יצחק לוי: אנשים יחגגו.

אליעזר כהן: תן לי לסיים.

מיכאל איתן: רוזנשטיין תומך בזה.

יצחק לוי: היה עורך-דין אחד שאמר ברדיו היום, שחבל לגשת למשטרה להגיש תביעה.

אליעזר כהן: הרב לוי, אני לא אומר שהפשע יחגוג במדינת ישראל, והם הבינו שאני לא מתכוון לזה.

אליעזר כהן: אני מתכוון לזה שהיתה התיישנות.

מיכאל איתן: לא היתה שום התיישנות, כל התיקים בתוקף.

יצחק לוי: אם היתה התיישנות, לא היה צריך את המבצעים.

אליעזר כהן: לא היתה התיישנות, עבר זמן, הם ניסו לגשת לתיקים הקלים.

אליעזר כהן: המשטרה גילתה שהיו שם גם תיקים לא קלים, והיא בדקה, ועל זה מגיע לה כל הכבוד, כמו שמיקי איתן אמר.

אליעזר כהן: אני עדיין חושב שהיוזמה שלו היתה ברוכה, ולזה אני מתכוון, שיעשו גם בבתי-המשפט, יש שם יותר מדי חומר, והם לא משתלטים עליו.

מיכאל איתן: חבר הכנסת אליעזר כהן.

אליעזר כהן: אני לא קולע לדעתך.

אליעזר כהן: זו דעתי.

מיכאל איתן: זכותך שתהיה לך דעה, אני רק אומר, שלהכין 13,000 תיקים זה עולה עשרות מיליוני שקלים.

מיכאל איתן: העובדה שאנשים שהיו מעורבים בביצוע עבירות של פשע, שהיו אנשים שנפגעו ומסתובבים מרי נפש- - -

אליעזר כהן: את אלה צריך לתפוס.

מיכאל איתן: אתה משבח את זה.

אליעזר כהן: את אלה צריך לתפוס, והם אומרים שהם הוציאו את התיקים האלה.

גדעון סער: אהוד ברק משבח אנשים שהורשעו בעבירות האלה, לא אנשים שהם חשודים.

מיכאל איתן: רבותי, לדעתי, הלקח הכי חשוב מבחינה מינהלית, שהסינון בשלב יותר נמוך היה עדיף.

מיכאל איתן: למה אני מתכוון?

מיכאל איתן: הרי אנחנו מדברים כאן על בזבוז של כוח-אדם.

מיכאל איתן: כמה תובעים משטרתיים ישבו, כמה חקירות בוצעו, כמה ניירות נכתבו, כמה דוחות – והכול ירד לטמיון.

מיכאל איתן: אם היה לנו שכל, אם זה היה הגיוני, היינו אומרים שבקבוצות מסוימות בכלל לא נתחיל בעבודה, כי ממילא בסוף זה יירד לטמיון, ואז התביעה המשטרתית היתה יכולה להתמקד בחלק יותר גדול, היינו חוסכים הרבה, גם באגף החקירות.

מיכאל איתן: למה לפתוח תיק חקירה, כשאתה יודע מראש שבסוף יבוא מישהו ויזרוק אותו?

מיכאל איתן: תיק חקירה עולה גרושים?

מיכאל איתן: צריך להחזיק תיק עם חוקר, להזמין אנשים לבוא לתת עדות, לגבש אותו להביא אותו עד שהוא יהיה תיק.

מיכאל איתן: אולי צריך לחשוב על דרך אחרת, כשאתם עוד לא פותחים חקירות.

אליעזר כהן: המשטרה לא בדקה?

אליעזר כהן: היא לא החזירה תיקים?

מיכאל איתן: מלכתחילה, אם יש מקרי אונס, וזורקים תיקים, בשביל מה לעשות אותם?

מיכאל איתן: זה עולה כסף, כל תיק כזה זה אלפי שקלים.

אליעזר כהן: זה נושא לשיפור, זה נכון.

מיכאל איתן: אם ממילא יצטבר, אל תביאו כל כך הרבה תיקים.

מיכאל איתן: תודה רבה.

מיכאל רצון: רציתי להציע הצעת ייעול.

מיכאל רצון: מאחר שיש להם בעיה של כוח-אדם, והאלימות פושה, הם באמת צריכים לטפל בה, שירדו מההתנתקות.

אליעזר כהן: זה ישב לי בגרון כבר שעה.

יצחק לוי: תאמין לי שזה לא צחוק, בצל ההתנתקות הפשיעה הולכת וגוברת.